১৩ তারিখে প্রথম দুই জোড়া হাতে পেলেন অমিত। জামালপুর থেকে উদীচীর জেলা শাখার সাধারণ সম্পাদক সেগুলো নিয়ে এসেছিলেন। এরপর কুরিয়ারে একজোড়া জুতা এলো টাঙ্গাইল থেকে। এভাবে দেশের বিভিন্ন জায়গা থেকে একে একে ১২ জোড়া জুতা এলো। দুর্ঘটনায় স্বজন হারানো অনেকে জুতা দিতে না পারলে চিঠি বা ই-মেইলে তথ্য দিয়েছেন। এভাবে দেশের নানা প্রান্তে সড়ক দুর্ঘটনায় নিহত ৪৭ জন সম্পর্কে তথ্যও পেলেন তাদের পরিবার এবং বন্ধুবান্ধবের কাছ থেকে। ১৯৯৯ সালে সড়ক দুর্ঘটনায় নিহত ব্যক্তির জুতা যেমন পেলেন, তেমনি সর্বশেষ জুলাই মাসে নিহত রমিজ উদ্দিন স্কুলের শিক্ষার্থী রাজীবের জুতাও ছিল প্রদর্শনীতে। অমিত বললেন, পরিবারগুলোর কাছে জুতাগুলো স্মারক, সম্পদ। স্বাভাবিকভাবেই এগুলো তারা আগলে রাখতে চাইবে। তাই সবার কাছে দিতেও চাইবে না। আমাদের ওপর বিশ্বাস রাখায় কৃতজ্ঞতা জানাচ্ছি।